ไม่ผ่านก็อย่าฝืน
*วันนี้เป็นอีกครั้งที่ “โมนิก้า” ต้องเอ่ยถึงเรื่องสัญญาณเทคนิคมากกว่าปัจจัยพื้นฐาน ซึ่งเป็นผลมาจากตลาดหุ้นเดินเข้ามายังเขตซื้อมากเกินไป และกำลังพยายามจะไปต่อทั้งที่แรงหนุนยังไม่พร้อม จึงอยากให้แฟนคลับเข้าใจกระบวนการเล่นหุ้นเที่ยวนี้มีหลายองค์ประกอบที่เข้ามาเป็นตัวแปรที่ทำให้ดัชนี “เดินหน้า” และ “ถอยหลัง” เลยอยากจะเตือนมิตรสหายไว้ตั้งแต่เนิ่น ๆ พะยะค่ะ
13 พ.ค. 2563

เจาะกระดาน : โมนิก้าและทีมงาน
*วันนี้เป็นอีกครั้งที่ “โมนิก้า” ต้องเอ่ยถึงเรื่องสัญญาณเทคนิคมากกว่าปัจจัยพื้นฐาน ซึ่งเป็นผลมาจากตลาดหุ้นเดินเข้ามายังเขตซื้อมากเกินไป และกำลังพยายามจะไปต่อทั้งที่แรงหนุนยังไม่พร้อม จึงอยากให้แฟนคลับเข้าใจกระบวนการเล่นหุ้นเที่ยวนี้มีหลายองค์ประกอบที่เข้ามาเป็นตัวแปรที่ทำให้ดัชนี “เดินหน้า” และ “ถอยหลัง” เลยอยากจะเตือนมิตรสหายไว้ตั้งแต่เนิ่น ๆ พะยะค่ะ
*ยิ่งวานนี้เห็นดัชนีพยายามบวกสวนชาวโลกตั้งแต่เปิดเทรด แต่สุดท้ายพวกขาประจำที่แวะเวียนมาบ่อย ๆ ไม่เล่นด้วย ยิ่งทำให้เดี๊ยนเห็นภาพการฝืนกระแสกำลังเกิดขึ้นอีกครั้ง ซึ่งไม่เป็นผลดีกับการลงทุนในระยะกลาง “โมนิก้า” ถึงอยากให้แฟนคลับลองกลับไปคิดเป็นการบ้านอีกสักนิดหนึ่งว่า การวิ่งผ่านแนวต้านสำคัญบริเวณ 1,300 จุดควรได้รับแรงหนุนจากเรื่องอะไรบ้างเจ้าคะ
*เนื่องจากแรงหนุนที่เข้ามาเที่ยวนี้มีแค่ประเด็นพ้นจุดต่ำสุด และกำลังอยู่ในช่วงของการฟื้นตัวช้า ๆ ซึ่งเป็นเพียงเรื่องเดียวที่ถูกหยิบยกขึ้นมาเม้าท์แตกทุกวี่ทุกวัน แต่ยังไม่มีใครลงในรายละเอียดให้เห็นแบบจริงจังเสียทีว่าการที่ดัชนียืนปิดที่ระดับ 1,294.55 จุด ลบไป 5.14 จุด ด้วยมูลค่าการซื้อขาย 6.22 หมื่นล้านบาท เข้าข่ายโอเวอร์รีแอ็กต์หรือเปล่า ? หรือเป็นระดับที่เพอร์เฟ็กต์สำหรับการเล่นเที่ยวนี้ล่ะจ๊ะ
*เหมือนกับการประคองตัวของน้อง BAM ก่อนจะมาปิดเสมอตัวที่ระดับ 23.50 บาท ด้วยมูลค่าการซื้อขาย 5.04 พันล้านบาท กลายเป็นแพตเทิร์นเดิมที่เคยเกิดขึ้นมาแล้ว 2 ครั้ง และเมื่อรวมเที่ยวนี้เข้าไปด้วย ก็กลายเป็นครั้งที่ 3 ที่หุ้นวิ่งขึ้นจากกรอบล่างบริเวณ 22 บาท และมีกรอบบนอยู่ที่บริเวณ 25 บาท เดี๊ยนถึงอยากให้แฟนคลับมองการขึ้นไปทำจุดสูงสุดของวันที่ 24.10 บาทแล้วย่อตัวลงทันที..ใช่เรื่องจบรอบหรือเปล่า ?
*เช่นเดียวกับในรายของ KTC เด้งรับข่าวถูกนำไปคำนวณ MSCI จนมาปิดที่ระดับ 37 บาท บวกไป 2.50 บาท หรือขึ้นไป 7.25% ด้วยมูลค่าการซื้อขาย 1.19 พันล้านบาท พร้อมกับทะลุกรอบด้านบนขึ้นมาอย่างแข็งแกร่ง “โมนิก้า” มองเป็นจังหวะที่เอื้อให้กองทุนเข้ามาไล่ราคาพอดี ผสานกับตลาดกำลังเปลี่ยนหุ้นที่จะเล่นพอดี ทุกอย่างเลยลงล็อกแบบเป๊ะ ๆ วันนี้เลยเหลือแค่ต้องลุ้นให้มีแรงซื้อเข้ามาต่อเนื่อง เพื่อทำให้ฐานใหม่บริเวณ 36 บาทแน่นเปรี๊ยะเจ้าค่ะ
*คล้ายกับกรณีของหุ้น MTC ยอมรับเสียงอ่อย ๆ ว่าโควิดกระทบผลงานไตรมาส 2 แต่ราคาหุ้นยังสามารถไต่ระดับขึ้นอย่างช้า ๆ จนสุดท้ายขึ้นมายืนปิดที่ 50 บาท บวกไป 2.25 บาท หรือขึ้นไป 4.70% ด้วยมูลค่าการซื้อขาย 1.06 พันล้านบาท “โมนิก้า” มองเป็นจังหวะของการไหลตามน้ำมากกว่าเคาะแบบจริงจัง จึงอยากให้แฟนคลับอย่าคาดหวังอะไรที่ไปไกลกว่านี้ เพราะเที่ยวก่อนก็ปิดเกมสั้น ๆ แถว 50 บาทนะคะ
*ส่วนหุ้นที่เล่นบนความหวังเป็นประจำ “โมนิก้า” คงเทน้ำหนักไปที่หุ้นยาง STA ก่อนใครเพื่อน เพราะสตอรี่ที่เอามาขายมักเป็นเรื่องเทิร์นอะราวด์ทุกครั้งไป และวานนี้ก็เป็นอีกครั้งที่ได้ยินเรื่องดังกล่าวอีกรอบ ซึ่งเป็นแรงขับเคลื่อนที่ทำให้ราคาหุ้นวิ่งขึ้นมาปิดที่ 15.60 บาท บวกไป 1.70 บาท หรือขึ้นไป 12.20% ด้วยมูลค่าการซื้อขาย 960 ล้านบาท พร้อมกับความเชื่อขั้นเทพว่าหุ้นจะขึ้นไปทดสอบยอดเดิมบริเวณ 17 บาทนะตัวเอง
*ส่วนรายที่ “แรงดี ไม่มีตก” อย่างหุ้น SINGER น่าจะเป็นทางเลือกให้กับนักเล่นที่กำลังมองหุ้นที่จะมี growth ต่อเนื่องไปอีกหลายไตรมาส เพราะเมื่อดูคอนเซ็ปต์การรุกธุรกิจแบบครบวงจร “โมนิก้า” ย่อมมองเห็นโอกาสในการเบ่งกำไรได้เรื่อย ๆ จึงอยากให้แฟนคลับคิดเล่น ๆ หากกำไรต่อหุ้นครึ่งปีแรกของปี 63 เท่ากับทั้งปี 62 ที่อยู่ในระดับ 0.46 บาท ต่อจากนั้นนำมาเทียบกับราคาหุ้นในกระดาน 7.05 บาท บวกไป 0.25 บาท หรือขึ้นไป 3.70% ด้วยมูลค่าการซื้อขาย 121 ล้านบาท คุณคิดว่ายังมีโอกาสไปต่ออีกไหมล่ะคะ
*คล้ายกับกรณีของหุ้น ALL เปิดผลงานไตรมาสแรกได้อย่างน่าประทับใจ บรรดานักเล่นเลยกรูเข้าใส่ จนราคาหุ้นพุ่งขึ้นมาปิดที่ 3.08 บาท บวกไป 0.08 บาท หรือขึ้นไป 2.70% ด้วยมูลค่าการซื้อขาย 132 ล้านบาท “โมนิก้า” มองเป็นจุดเริ่มต้นที่นักเล่นต้องเกาะติดสถานการณ์ให้ดี เพราะต้องดูใจคนที่เขามาเล่นมั่นคงขนาดไหน ? และต้องดูผลงานไตรมาส 2 ให้ออกมาแจ่มขนาดไหนด้วยนะจ๊ะ